Document ID: 32011R0580

EUROOPAN PARLAMENTIN JA NEUVOSTON ASETUS (EU) N:o 580/2011,
annettu 8 päivänä kesäkuuta 2011,
Euroopan verkko- ja tietoturvaviraston perustamisesta annetun asetuksen (EY) N:o 460/2004 muuttamisesta viraston toimikauden osalta
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
ottavat huomioon Euroopan komission ehdotuksen,
sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
ottavat huomioon Euroopan talous- ja sosiaalikomitean lausunnon (1),
ovat kuulleet alueiden komiteaa,
noudattavat tavallista lainsäätämisjärjestystä (2),
sekä katsovat seuraavaa:
(1)
Euroopan parlamentti ja neuvosto antoivat vuonna 2004 asetuksen (EY) N:o 460/2004 (3), jolla perustettiin Euroopan verkko- ja tietoturvavirasto, jäljempänä ’virasto’.
(2)
Vuonna 2008 Euroopan parlamentti ja neuvosto antoivat asetuksen (EY) N:o 1007/2008 (4) asetuksen (EY) N:o 460/2004 muuttamisesta viraston toimikauden keston osalta.
(3)
Marraskuusta 2008 alkaen on käyty julkista keskustelua Euroopan tasoisen toiminnan yleisistä suuntaviivoista, myös viraston toiminnasta, joiden tarkoituksena on parantaa verkko- ja tietoturvan tasoa. Komission paremman sääntelyn strategian mukaisesti ja panoksena tähän keskusteluun komissio käynnisti verkko- ja tietoturva-alaa koskevan, vahvemman unionin tason politiikan tavoitteista julkisen kuulemisen, joka kesti marraskuusta 2008 tammikuuhun 2009. Joulukuussa 2009 keskustelu johti neuvoston 18 päivänä joulukuuta 2009 antamaan päätöslauselmaan yhteistoiminnallisesta eurooppalaisesta lähestymistavasta verkko- ja tietoturvallisuuden alalla (5).
(4)
Julkisen keskustelun perusteella on odotettavissa, että asetus (EY) N:o 460/2004 tullaan korvaamaan.
(5)
Viraston uudistamiseen tähtäävä lainsäädäntömenettely voi edellyttää pitkällisiä keskusteluja, ja koska viraston toimikausi päättyy 13 päivänä maaliskuuta 2012, on tarpeen säätää sen jatkamisesta, jolloin sekä mahdollistetaan riittävä aika keskusteluille Euroopan parlamentissa ja neuvostossa että varmistetaan johdonmukaisuus ja jatkuvuus.
(6)
Viraston toimikautta olisi sen vuoksi jatkettava 13 päivään syyskuuta 2013,
OVAT HYVÄKSYNEET TÄMÄN ASETUKSEN:
1 artikla
Korvataan asetuksen (EY) N:o 460/2004 27 artikla seuraavasti:
”27 artikla
Toimikausi
Virasto perustetaan 14 päivänä maaliskuuta 2004 alkavaksi yhdeksän vuoden ja kuuden kuukauden kaudeksi.”.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 8 päivänä kesäkuuta 2011.

Labels: 10
12
15